หุ้นไทยปิดตลาดร่วงลงไม่ถึง 1 จุด
ดัชนีตลาดหลักทรัพย์ไทย ไร้ปัจจัยใหม่เข้ากระตุ้น ส่งผลปิดตลาดลดลง 0.88 จุด ที่ระดับ 1,297.99 จุด
1 พ.ย. 2555

ดัชนีตลาดหลักทรัพย์ไทย ไร้ปัจจัยใหม่เข้ากระตุ้น ส่งผลปิดตลาดลดลง 0.88 จุด ที่ระดับ 1,297.99 จุด
ดัชนีตลาดหลักทรัพย์แห่งประเทศไทย วันที่ 1 พ.ย. 55 แม้ว่าในการซื้อขายภาคเช้าจะแกว่งตัวขึ้นไปถึง 1,302.68 จุด แต่หลังจากนั้นปรับตัวลดลงมาแกว่งอยู่ในกรอบแคบๆ ในแดนลบเกือบตลอดทั้งวัน โดยลงไปแตะจุดต่ำสุดของวันที่ 1,294.93 จุด และปิดตลาดที่ 1,297.99 จุด ลดลง 0.88 จุด หรือ 0.07% มูลค่าการซื้อขาย 29,391.86 ล้านบาท นำโดยหุ้นกลุ่มสื่อสารฯ และธนาคาร
หลักทรัพย์ที่มีมูลค่าการซื้อขายสูงสุด 5 อันดับแรก ได้แก่
SCC          มูลค่า  2,050.89 ล้านบาท  ปิดที่ 389.00 บาท +15.00 บาท (+4.01%)
ADVANC    มูลค่า 1,562.57 ล้านบาท  ปิดที่ 192.00 บาท    -5.50 บาท (-2.78%)
BBL          มูลค่า 1,199.52  ล้านบาท  ปิดที่ 176.50 บาท    -0.50 บาท (-0.28%)
BLAND     มูลค่า 1,134.03 ล้านบาท    ปิดที่  1.36 บาท     +0.04 บาท (+3.03%)
SCB         มูลค่า 1,058.90 ล้านบาท    ปิดที่ 160.50 บาท    -0.50 บาท (-0.31%)
นส.ธีรดา ชาญยิ่งยง ผู้จัดการฝ่ายวิเคราะห์ บริษัทหลักทรัพย์ (บล.) ฟิลลิป (ประเทศไทย) กล่าวว่า ตลาดหุ้นวันนี้ยังขาดปัจจัยชี้นำใหม่ๆ โดยนักลงทุนส่วนใหญ่ยังซื้อขายอย่างระมัดระวัง และจับตาข้อมูลทางเศรษฐกิจของสหรัฐฯ และการเลือกตั้งประธานาธิปดีสหรัฐฯ 
"วันนี้เป็นการเวียนกลุ่มเล่น โดยหุ้นกลุ่มวัสดุก่อสร้าง นำโดย SCC กลับมาได้รับความสนใจ เพราะจะได้รับประโยชน์จากการโครงการต่างๆ ของภาครัฐ ในขณะที่กลุ่มสื่อสารฯ ถูกกดดันจากข่าวความล่าช้าในการออกใบอนุญาต 3G" นส.ธีรดา กล่าว
อย่างไรก็ตาม นส.ธีรดา แนะนำว่า ยังแนะนำให้นักลงทุนเก็งกำไรหุ้นรายตัวที่มีแนวโน้มรายงานงบไตรมาส 3 ออกมาดี และคาดว่า ในวันพรุ่งนี้ตลาดจะแกว่งในกรอบแคบๆ เช่นเดิม โดยมีแนวรับอยู่ที่ 1,290 จุด และ 1,285 จุด และแนวต้านอยู่ที่ 1,305 จุด